Hegedűsék szerint a szerelem örök | Lokál
Hegedűsék szerint a szerelem örök
Fodor Erika, 2016. 02. 11. 00:34 (Frissítve: 2016. 02. 15. 01:35 )
Hegedűs Endre és felesége, Katalin 37 éve házasok, és még mindig azt állítják: a szerelem örök
A kerületben élő Hegedűs Endre zongoraművész és felesége, Katica a február 14-ig tartó házasság hete arca. A művészházaspár áprilisban már 37. házassági évfordulóját ünnepli, három felnőtt gyermekük van, de még mindig azt vallják: „Amikor összekötöttük életünket, azt szerelemből tettük, a szerelem pedig örök!”
A Hegedűs házaspár három gyermeke közül az elsőszülött Márton 29 éves, Anna lányuk 27, Bertalan, a legkisebb pedig 23.
Hegedűs Berci, Katica, Bandi, Panka és Marci
– A muzsika szeretete és művelése benne van mindhármuk lelkében. A pálya nehézségeit látva azonban nem erőltettük ezt az irányt – tudtuk meg Hegedűséktől, akik április 7-én az újranyitott Promontor Étteremben ünneplik 37. házassági évfordulójukat, ugyanazon a helyen, ahol 1979-ben a lakodalmuk volt.
– Ahogy kéz a kézben haladunk közös életünk útján, mélységeket és magasságokat éltünk és élünk meg. Kölcsönösen a másik boldogabbá tételének vágya vezet bennünket. Házasságunk kettőnk „műalkotása”, mely sok-sok türelmet, odaadást és bizony sokszor lemondást igényel. De megéri! A mai napig újabb szépségeket fedezünk fel egymásban. Házasságban élni nagyszerű kihívás és kaland, sehol máshol nem megtapasztalható örömök forrása. Sok egymásra szánt idő, bizalom, hűség és becsület a pillérei.
Címkék Hegedűs házaspár Házasság hete 2016.